Urmareste Modifică dimensiunea fontului: Play

Sibiu, 25 mai /Agerpres/ - Preşedintele Partidului Social Democrat (PSD), Liviu Dragnea, a declarat că preşedintele Senatului, Călin Popescu Tăriceanu, nu trebuie să demisioneze, după ce procurorii DNA au început urmărirea sa penală.



Întrebat miercuri, la Sibiu, dacă preşedintele Senatului ar trebui să demisioneze, Liviu Dragnea a răspuns: "Cred că nu. Este o decizie a dumnealui până la urmă pe care eu şi colegii mei i-o vom respecta. Nici nu am apucat să vorbim. O să vorbim când ne vedem în Bucureşti."



Liderul PSD a ţinut să adauge că social-democraţii îl susţin pe Tăriceanu. "A explicat că nu vrea să cedeze şi noi îl susţinem în continuare", a mai spus Dragnea.



Liviu Dragnea, a opinat, marţi, că preşedintele Senatului, Călin Popescu Tăriceanu, faţă de care procurorii DNA au dispus efectuarea urmăririi penale, poată să conducă Senatul şi în această situaţie.



Aflat într-o vizită la Cugir şi întrebat de presă cum comentează cazul lui Călin Popescu Tăriceanu şi dacă crede că acesta mai poate să se afle în fruntea Senatului în situaţia în care procurorii au dispus faţă de el urmărirea penală, liderul PSD a răspuns afirmativ.



'Eu cred că da', a declarat Dragnea.



De asemenea, preşedintele PSD a mai spus că nu crede că acest lucru este o bilă neagră pentru Senat.



'Bilă neagră la cine? (...). Ştiţi ce este cel mai important pentru Parlament? Să adopte legi bune pentru ca românii să o ducă mai bine. Eu nu mai susţin această idee cu bile albe şi bile negre', a spus Dragnea.



La reacţia unui jurnalist, că poate dă prost această situaţie în faţa cetăţenilor, liderul social-democrat a susţinut că asta se decide prin vot.



'Asta decid cetăţenii prin vot. Nu câteva voci. Şi atunci, dacă noi avem alegeri peste câteva zile, este primul test. Repet, dincolo de cazul domnului Tăriceanu, ideea ca Parlamentul României, cea mai importantă instituţie a democraţiei dintr-un stat, să lucreze pentru a primi bile albe sau bile negre de la cineva, mi se pare profund greşită pentru noi ca stat', a susţinut Liviu Dragnea.



Preşedintele PSD a menţionat că, aflat între două deplasări electorale, nu a apucat să vorbească despre această situaţie cu Călin Popescu Tăriceanu.



'Sincer, vă spun că nu ştiu pentru ce a fost pus sub urmărire. Am înţeles că pentru nu ştiu ce mărturie mincinoasă. Nu vreau să comentez asta, o să vorbim zilele astea. Nici nu sunt în categoria celor care în momentul în care apare o situaţie de genul acesta, în trei secunde, în trei minute cineva să reacţioneze. Nu ia foc România astăzi, deocamdată', a mai spus Liviu Dragnea.



Procurorii DNA Braşov au dispus efectuarea urmăririi penale faţă de preşedintele Senatului, Călin Popescu-Tăriceanu, pentru comiterea infracţiunilor de mărturie mincinoasă şi favorizarea făptuitorului. DNA precizează, într-un comunicat transmis AGERPRES, că, în cadrul actelor de cercetare efectuate pentru lămurirea cauzei referitoare la retrocedarea presupus nelegală a unei suprafeţe din Pădurea Snagov şi a Fermei Băneasa (a cărei trimitere în judecată a fost mediatizată în 18 mai) s-a dispus citarea lui Călin Popescu-Tăriceanu, pentru a fi audiat ca martor.



"Această citare a fost necesară în condiţiile în care existau indicii că el ar avea cunoştinţă despre activitatea infracţională a grupului sus menţionat, prin prisma relaţiilor de afaceri sau de prietenie avute cu membrii acestui grup. Fiind audiat în 15 aprilie, în depoziţia luată sub jurământ, acesta a făcut declaraţii necorespunzătoare adevărului cu privire la aspecte esenţiale ale cauzei asupra cărora a fost întrebat şi nu a spus tot ce ştie în legătură cu împrejurări esenţiale, urmărind prin aceasta împiedicarea / îngreunarea cercetărilor şi a tragerii la răspundere penală a inculpaţilor cercetaţi în dosarul trimis în judecată", susţin procurorii.



Potrivit DNA, Călin Popescu-Tăriceanu a menţionat în mod nereal că nu a avut cunoştinţă de achiziţionarea drepturilor succesorale ale prinţului Paul de către Tal Silberstein, Remus Truică şi alţii şi că nu a discutat cu cel din urmă despre taxele notariale.



"Acesta a mai declarat că nu are relaţii apropiate şi nu a păstrat legătura cu inculpaţii Dan Andronic şi Tal Silberstein, cu care s-a întâlnit doar sporadic, aflând din presă, ca urmare a comunicatelor DNA, despre acest dosar. A precizat, de asemenea, că nu l-a prezentat/introdus pe Tal Silberstein altor politicieni din România. A mai precizat că nu a avut o relaţie apropiată cu inculpatul Marius Marcovici, ascunzând totodată că are cunoştinţă de relaţia acestuia din urmă cu Silberstein. Aceste declaraţii sunt aspecte necorespunzătoare adevărului, fiind contrazise de probatoriul administrat în cauză (declaraţii ale martorilor, suspecţilor şi alte mijloace de probă)", se mai arată în comunicat. AGERPRES / (A, AS - autor: Isabela Paulescu, editor: Marius Frăţilă)